তৃতীয় কারণটিই অবশ্য প্রধান। সেটি হলো তাজউদ্দীন আহমদের নিজের রাজনৈতিক অবস্থান ও দৃষ্টিভঙ্গি। শুরু থেকেই তিনি জাতীয়তাবাদী রাজনীতির ভেতরেই ছিলেন। জাতীয়তাবাদীদের মধ্যে দক্ষিণপন্থীদের সংখ্যাধিক্য ছিল এটা ঠিক, কিন্তু একটি বামপন্থী ধারাও ছিল; তাজউদ্দীনের অবস্থান ওই বামপন্থী ধারাতে। এই বামপন্থীরা ছিলেন একই সঙ্গে উপনিবেশবাদবিরোধী ও সামন্তবাদবিরোধী; কিন্তু সমাজতন্ত্রী নন। পাকিস্তান প্রতিষ্ঠার পর তাজউদ্দীনরা দেখছিলেন ব্রিটিশ চলে গেছে ঠিকই, কিন্তু সে জায়গায় অবাঙালি ধনীদের শাসন কায়েম হয়েছে। অন্যদিকে সামন্তবাদের অবসান মোটেই ঘটে নি। দরিদ্র কৃষক আগের মতোই জমিদার, জোতদার, মহাজন ও আমলাদের দ্বারা শোষিত ও নিপীড়িত হচ্ছে। পশ্চাৎপদতা ও অজ্ঞতার কারণে মানুষের মনোজগত ছিল অত্যন্ত সঙ্কুচিত। যাতায়াতব্যবস্থা অকিঞ্চিতকর। প্রায় সব গ্রামেই মেয়েদের জন্য পড়াশোনার কোনো সুযোগ ছিল না। আমলা, রাজনীতির লোক ও ব্যবসায়ীরা কখনো একত্রে, কখনো বা নিজ নিজ পদ্ধতিতে অসহায় মানুষকে পীড়ন করতো। তাজউদ্দীন রাজনীতিতে এসেছিলেন, এবং ছিলেন রাষ্ট্র ও সমাজে পরিবর্তন আনার আকাক্সক্ষা নিয়ে। পরিবর্তন আনার কাজে যুক্ত হবার যে-পথটা তিনি খোলা দেখেছেন সেটি হলো ব্যবস্থাপক পরিষদের সদস্য হওয়া। ব্যক্তিগত ক্ষমতা লাভ নয়, সমাজের প্রয়োজনে নিপীড়নকারী ক্ষমতাকে নিয়ন্ত্রণে রাখার ইচ্ছাই ছিল চালিকাশক্তি।